政府已經完成基本法23條立法。保安局局長鄧炳強去到九龍城街市解說法例,佢向改衫檔販澄清喺立法之後,絕對仲可以批評政府。佢又話立法對香港有更加強嘅保護力,市民可以更開心咁生活。
曾經係九龍城街坊嘅鄧炳強,去到九龍城街市拍電視台節目。改衫檔販Eva話支持立法,「起碼唔使驚人亂嚟,鍾意乜就乜」。不過,佢話23條立法之後,真係唔夠膽批評,話以前可以高談闊論,鬧下呢個、鬧下嗰個。立法之後就講嘢都有啲保留,擔心隔牆有耳。
澄清絕對可以批評政府
鄧炳強即刻澄清,話「其實Eva姐,你唔使擔心」,就算有23條都絕對可以批評政府。佢強調政府好鍾意聽市民嘅意見,市民反映做得唔好嘅地方,政府可以吸取意見做得好啲,最重要聽到市民嘅聲音。
鄧炳強回顧2019年反修例事件,正正就係因為當時冇足夠嘅法律工具,令好多年輕人被煽動。而23條立法之後,市民可以更加開心生活,「做生意,你改衫都改得靚啲」。